দীর্ঘ সাত মাসের প্রতীক্ষার পর সোমবার সকালে এসে পৌঁছল কলকাতা মেট্রো রেলের নতুন এসি রেক। গত ডিসেম্বরে ওই রেকটি এসে পৌঁছনোর কথা থাকলেও একাধিক কারণে রেক পেতে অনেকটা দেরি হল বলে মেট্রো সূত্রের খবর। 
চেন্নাইয়ের ইন্টিগ্রাল কোচ ফ্যাক্টরিকে (আইসিএফ) দু’টি এসি রেকের বরাত দেওয়া হয়েছিল। তার মধ্যে প্রথম রেকটি এদিন এসে পৌঁছেছে। দ্বিতীয় রেকটি পৌঁছনোর কথা অগস্টের তৃতীয় সপ্তাহে। এখনকার এসি রেকগুলির তুলনায় নতুন এসি রেক প্রযুক্তিগতভাবে অনেকটাই এগিয়ে বলে। জানা গিয়েছে, চলতি বছরের শেষে চিনের ডালিয়ান থেকে মেট্রোর রেক আসা শুরু হবে। সম্পূর্ণ দেশীয় প্রযুক্তিতে তৈরি আইসিএফের রেকগুলি যাতে কোনওভাবে ওই রেকের তুলনায় পিছিয়ে না থাকে তা নিশ্চিত করার চেষ্টা হয়েছে। 
 নতুন রেকের মোটর-সহ মূল অংশ (প্রপালসন) তৈরি করেছে হায়দরাবাদের একটি সংস্থা। রেকের বাইরের কাঠামো তৈরি করেছে আইসিএফ। নতুন রেকগুলিতে এসি, ভেস্টিবিউল,সাসপেনশন, ব্রেকিং সিস্টেম সব কিছুতেই ব্যাপক বদল আনা হয়েছে।
নতুন রেকে ভেস্টিবিউলের প্রস্থ এক ধাক্কায় ৭০০ থেকে বেড়ে হচ্ছে ১৪০০ মিলিমিটার। ফলে দু’টি কামরার মধ্যে যাতায়াত অনেকটাই সহজসাধ্য হবে। চলতি এসি রেকে দরজার দু’প্রান্তের মাঝের ব্যবধান ১২১০ মিলিমিটার। ওই ব্যবধান বেড়ে হচ্ছে ১৪০০ মিলিমিটার। এসি’র ড্রেনেজ পাইপের অবস্থানও বদলেছে। চলার সময় রেক ঠান্ডা না হওয়ার সমস্যা ঠেকাতে রুফ মাউন্টিং ইউনিটের প্রযুক্তিতে বদল আনা হয়েছে। ঝাঁকুনি কমাতে স্টিল কয়েলের বদলে রাবার স্প্রিং সাসপেনশন ব্যবহার করা হচ্ছে নতুন রেকে। আমূল বদল আনা হয়েছে ব্রেকিং সিস্টেমে। নতুন রেকে স্টেপলেস রিজেনারেটিভ ব্রেক থাকছে। এতে অনেকটাই বিদ্যুৎ সাশ্রয় হবে। 
মেট্রোর এক আধিকারিক জানান, “থার্ড রেলের সঙ্গে সংযোগকারী অংশ বসানো ছাড়াও অবশিষ্ট কাজ করতে ৪৫ দিন লাগতে পারে। তারপর ওই রেক চলার উপযুক্ত হবে।”